Brad Paisley

Brad Douglas Paisley (s. 28. lokakuuta 1972 Glen Dale, Länsi-Virginia) on yhdysvaltalainen countrylaulaja-lauluntekijä ja muusikko. Hänen ensimmäinen albuminsa Who Needs Pictures julkaistiin vuonna 1999.    

 Elämä ja ura 

 Lapsuus ja nuoruus 

Paisley aloitti kitaransoiton 8-vuotiaana saatuaan kitaran isoisältään ja alkoi esiintyä kirkossa ja paikallisissa tapahtumissa. Paisley, hänen kitaransoiton opettajansa Clarence ”Hank” Goddard ja tämän ystävät perustivat yhtyeen nimeltä Brad Paisley & the C-Notes. Samoihin aikoihin hän alkoi kirjoittaa omia kappaleita. Kun hän oli 12-vuotias, hän sai kutsun WWVA-radioaseman live-ohjelmaan nimeltä Jamboree USA. Seuraavan kahdeksan vuoden aikana Paisley vieraili ohjelmassa.

Paisley opiskeli West Liberty State Collegessa Länsi-Virginiassa ja sen jälkeen Nashvillessä Belmontin yliopistossa, josta hän valmistui kandidaatiksi pääaineenaan musiikkiliiketoiminta. 

 1997–2002  

Paisley allekirjoitti levytyssopimuksen EMI Musicin kanssa. Hän alkoi levyttää muiden artistien musiikkia, ja cover-versio David Kershin kappaleesta ”Another You” nousi country-listan kolmanneksi vuonna 1997. Ensimmäinen single ”Who Needs Pictures” ilmestyi uuden levy-yhtiön Arista Recordsin kautta helmikuussa 1999. Saman vuoden kesäkuussa Paisley julkaisi esikoisalbuminsa Who Needs Pictures. Yhteistyössä Kelley Lovelacen kanssa kirjoitetusta kappaleesta ”He Didn’t Have to Be” tuli hänen ensimmäinen listaykkösensä Billboard Hot Country Songs -listalla. ”We Danced” nousi myös listan kärkeen, ja se aloitti listalla kymmenen parhaan singlen sarjan, joka jatkui keskeytyksettä vuoteen 2011.  

Toista albumia äänittäessään hän teki yhteistyötä muiden artistien tuotannoissa, erityisesti Chely Wrightin albumilla Never Love You Enough. Wrightista tuli myös hänen lyhytaikainen kumppaninsa.  

Paisley valittiin Grand Ole Opryyn helmikuussa 2001, jolloin hän oli vasta 28-vuotias. Toukokuussa 2001 ilmestyi toinen studioalbumi Part II.

 2003–2011   

Kesällä 2003 julkaistu Mud on the Tires oli Paisleyn läpimurtoalbumi. Se nousi country-listan kärkeen ja myi lopulta tuplaplatinaa. Neljä singleä nousi Top 10 -listalle. Duetto ”Whiskey Lullaby” Alison Kraussin kanssa myi platinaa.   

Vuoden 2005 albumi Time Well Wasted saavutti myös tuplaplatinan myyntirajan. Jälleen neljä singleä, kuten duetto ”When I Get Where I'm Going” Dolly Partonin kanssa, nousi kymmenen parhaan joukkoon. Sekä Academy of Country Music että Country Music Association valitsivat Time Well Wastedin vuoden parhaaksi albumiksi.  

Työskennellessään viidennen albuminsa 5th Gear (2007) kanssa Paisleyn kaksi omaa kappaletta otettiin Pixarin animaatioelokuvan Autot (2006) ääniraidalle. 5th Gear nousi Billboard Country Albums -listan kärkeen ja oli Billboard 200 -listan kolmas.  

Paisleylle myönnettiin ensimmäinen Grammy-palkinto vuoden parhaasta instrumentaaliesityksestä (Best Country Instrumental Performance) vuonna 2008 kappaleesta ”Throttleneck”. Vuonna 2009 hän voitti samassa kategoriassa kappaleella ”Cluster Puck”. Kappale ”Letter to Me” voitti samana vuonna parhaan miespuolisen country-esityksen Grammyn (Best Male Country Vocal Performance).   

American Saturday Night (2009) oli musiikillisesti ja temaattisesti kunnianhimoinen albumi. Vuonna 2010 hän julkaisi Hits Alive -tuplalevyn, joista toinen sisältää live-esityksiä ja toinen hittikokoelman. American Saturday Night ja sitä seurannut This Is Country Music (2011) myivät kultaa.  

Paisley julkaisi musiikkiaiheisen muistelmateoksen Diary of a Player musiikkitoimittaja David Wildin kanssa vuonna 2011. 

 2012–  

Genrerajoja rikkova yhdeksäs albumi Wheelhouse ilmestyi vuonna 2013. Se menestyi listoilla hyvin, mutta joutui mediakohun keskelle ”Accidental Racist” -kappaleen osalta. Hän esitti kappaleen duettona rap-artisti LL Cool J:n kanssa. Musiikkitoimittaja Stephen Thomas Erlewinen mukaan kappale pyrki käsittelemään rasismin pysyvää perintöä, mutta sai enemmän huomiota Paisleyn ja LL Cool J:n kömpelöiden sanoitusten vuoksi. Paisley kutsuttiin eri medioihin keskustelemaan motivaatiostaan ​​kirjoittaa ja äänittää kappale, jossa hän ottaa nuoren etelävaltiolaisen näkökulman: Tämä kysyy yhtäkkiä itseltään, saako hänen Lynyrd Skynyrd -t-paitansa – se, jossa on Konfederaation lippu – näyttämään hänet rasistilta Starbucks-tiskin takana olevalle afroamerikkalaiselle miehelle, jolta hän tilaa kupin kahvia. Neljä vuotta ennen kappaleen julkaisua hän kertoi: ”Yksi asia, jota mietin työskennellessämme tämän parissa, on kiusallinen tunne siitä, että country-musiikki on jättänyt tämän aiheen hieman liian pitkäksi aikaa odottamaan ottaen huomioon, mitä tapahtuu aivan silmiemme edessä ja yhteiskunnassamme.”

Moonshine in the Trunk (2014) sisältää duettoja Carrie Underwoodin ja Emmylou Harrisin kanssa. Siitä tuli hänen kahdeksas peräkkäinen albuminsa, joka sijoittui country-listan kärkeen. Se nousi myös pop-listan toiseksi. Love and War ilmestyi huhtikuussa 2017.  Albumi sisältää duettoja Mick Jaggerin ja John Fogertyn kanssa. Se oli jälleen country-listan kärjessä ja Billboard 200 -listan sijalla 13.  

Yhteistyössä Jimmie Allenin kanssa levytetty kappale ”Freedom Was a Highway” nousi Billboard Country Airplay -listan kärkeen helmikuussa 2022. Se oli Paisleyn 20:s listaykkössingle.  

Paisley allekirjoitti sopimuksen EMI Nashvillen kanssa vuonna 2023 ja julkaisi singlen ”Same Here” yleismaailmallisen yhtenäisyyden puolesta Venäjän hyökkäyksen vuosipäivänä 24. helmikuuta 2023. Single sisältää Ukrainan presidentin Volodymyr Zelenskyin spoken word -osuuden. Paisley vieraili Ukrainassa samana vuonna.

Syyskuussa 2024 julkaistu kappale ”Truck Still Works” on parikymmentä vuotta aiemmin julkaistun ”Mud on the Tires” (2003) -kappaleen jatko-osa. The Tennessean -lehden toimittajan Marcus K. Dowlingin mukaan Paisley luo taitavasti ajatonta materiaalia. ”Truck Still Works” on myös analogia: pressulla peitetty ja ladossa säilytetty vanha kuorma-auto siivotaan, tankataan bensiinillä ja ajetaan uudelle kierrokselle.

Paisleyn on määrä konsertoida ensimmäistä kertaa Suomessa, Helsingin Kulttuuritalolla 9. kesäkuuta 2026.

 Palkinnot ja tunnustukset 

Paisley on myynyt yli 11 miljoonaa levyä sekä voittanut kolme Grammy-palkintoa, 15 Academy of Country Music Awardsia, 14 Country Music Association Awardsia ja kaksi American Music Awardsia. Hän on myös arvostetun Grand Ole Opryn jäsen vuodesta 2001.  

 Yksityiselämä 

Brad Paisley on ollut vuodesta 2003 naimisissa näyttelijä Kimberly Williams-Paisleyn kanssa. 

 Valikoitu diskografia  
 Studioalbumit 
 Who Needs Pictures (1999)
 Part II (2001)
 Mud on the Tires (2003)
 Time Well Wasted (2005)
 Brad Paisley Christmas (2006)
 5th Gear (2007)
 Play: The Guitar Album (2008)
 American Saturday Night (2009)
 This Is Country Music (2011)
 Wheelhouse (2013)
 Moonshine in the Trunk (2014)
 Love and War (2017)
 Snow Globe Town (2025)

 Aiheesta muualla 
 Viralliset sivut

Lähteet

Luokka:Yhdysvaltalaiset laulaja-lauluntekijät
Luokka:Elävät henkilöt
Luokka:Vuonna 1972 syntyneet
Luokka:Yhdysvaltalaiset countrymuusikot